Kristian Jensen

Kristian Jensen (født 21. maj 1971 i Middelfart) er en dansk erhvervsmand, der var skatteminister fra 2004 til 2010, udenrigsminister fra 2015 til 2016 og finansminister fra 2016 til 2019. Han var folketingsmedlem for Venstre fra 1998 til 2021. Han var næstformand for Venstre 2009-2019 og partiets gruppeformand 2010-2015. Fra 31. augusttil 21. september 2019 var han fungerende formand for partiet.
Han har siden april 2022 været direktør for Green Power Denmark.

Baggrund 
Kristian Jensen er søn af friskolelærerne Jens Erik Jensen og Ellen Jensen, og har en HH-eksamen fra Lemvig Handelsskole 1991. Han har været bankelev i Unibank Lemvig 1991 og bankassistent 1993 i Unibank Brande, FinansDiplomstudiet 1993-95.

Medlem af bestyrelsen for Bøvling Ungdoms Forening 1991-93, formand for gymnastikudvalget 1991-93, træner for Brande Mix-hold 1994-97.

Politisk karriere 
Medlem af Venstres Ungdoms landsstyrelse 1993, medlem af forretningsudvalget 1994 og landsformand 1995-97. Medlem af Venstres hovedbestyrelse 1995-98 og fra 2004 . Partiets IT- og idrætsordfører 1998-2001. Medlem af Jernbanerådet fra 2000. Udpeget til German Marshall Fellow i 1999. Finanspolitisk ordfører fra 2001 og næstformand i Skatteudvalget fra 2001.

Partiets kandidat i Ringkøbing Amt 1996-98 og i Herning/Ikastkredsen fra 1998, og Folketingsmedlem for Ringkøbing Amtskreds fra 11. marts 1998.

Han blev den 2. august 2004 udnævnt til skatteminister, en post han beklædte til 2010.

Som skatteminister modtog Kristian Jensen i januar 2005 kritik for at have linket til det liberale internetmagasin Liberator, der hyldede sort arbejde.
Samtidig førte Skatteministeriet en kampagne mod sort arbejde – den såkaldte Fair Play-kampagne.

I 2009 blev Kristian Jensen valgt som Venstres næstformand, en post han beholdt til 31. august 2019, hvor han fratrådte.

Som skatteminister modtog Kristian Jensen i maj 2009 en næse fra Folketingets Udvalg for Forretningsorden, der udtrykte "stærk kritik" af, at Skatteministeriet i strid med grundloven havde administreret efter en lovgivning, der ikke var vedtaget i Folketinget. Konkret havde regeringen den 20. februar 2009 under Finanskrisen fremsat lovforslag om en hjælpepakke, der skulle lette byrderne for erhvervslivet ved at udskyde fristerne for betaling af A-skat, arbejdsmarkedsbidrag og moms, men skatteministeriet begyndte at administrere efter reglerne, inden hjælpepakken blev vedtaget kort efter.

Den 28. juni 2015 tiltrådte han som udenrigsminister i regeringen Lars Løkke Rasmussen II, og 28. november 2016 blev han finansminister i den ændrede regering efter tilføjelsen af Liberal Alliance og det Konservative Folkeparti, en post han beholdt til juni 2019, hvor Socialdemokratiet dannede regering.

Kristian Jensen blev i 2021 udnævnt til Danmarks særlige repræsentant i FN, hvor han skal arbejde for, at Danmark bliver medlem af FN's sikkerhedsråd fra 2025-2026. Han udtrådte i den forbindelse af Folketinget, hvor hans mandat blev overtaget af førstesuppleant Kenneth Mikkelsen.

Personligt 
Kristian Jensen blev i 2019 skilt fra sin kone gennem 21 år og moder til deres tre børn, Trine Jensen. Samtidig blev han kæreste med sangskriver og sangerinde Pernille Rosendahl. Parret havde kendt hinanden i længere tid. Parret blev gift i september 2022.

Kristian Jensen er kommandør af Dannebrogordenen og har modtaget den mexicanske  som er den højeste orden som Mexico kan tildele udlændinge.

Udgivelser 
Kristian Jensen udgav i 2003 bogen Hurra for globaliseringen, hvor han talte for globalisering og frihandel.
I 2010 var han i redaktionen på Venstres udgivelse Den Danske Drøm - 10 visioner om at give slip, tage ansvar og erobre fremtiden.

I 2016 udgav Kristian Jensen sin anden bog: I Danmarks tjeneste, hvor han beskriver både arbejdet som uudenrigsminister og sine visioner for dansk udenrigspolitik. Bogen blev anmeldt i bl.a. Altinget, hvor den blev beskrevet som: ”sætter langt mere retning og vision for udenrigsministeriets arbejde, end diverse kommissioner og rapporter har gjort det”.

Referencer

Eksterne henvisninger 

 Kristian Jensens hjemmeside 

Udenrigsministre fra Danmark
Skatteministre fra Danmark
Finansministre fra Danmark
Danske ministre fra Venstre
Formænd for Venstres Ungdom
Folketingsmedlemmer i 1990'erne
Folketingsmedlemmer i 2000'erne
Folketingsmedlemmer i 2010'erne
Folketingsmedlemmer i 2020'erne
Personer fra Middelfart
Statsrevisorer fra Danmark
Regeringen Lars Løkke Rasmussen I
Regeringen Lars Løkke Rasmussen II
Regeringen Lars Løkke Rasmussen III
Personer i Kraks Blå Bog
Regeringen Anders Fogh Rasmussen I
Regeringen Anders Fogh Rasmussen II
Regeringen Anders Fogh Rasmussen III
Tidligere folketingsmedlemmer fra Venstre
Kommandører af Dannebrog